A BIZOTTSÁG 1786/2006/EK RENDELETE
(2006. december 4.)
az 517/94/EK tanácsi rendelet III. B., IV. és VI. mellékletének a textiltermékekre vonatkozó 2007. évi kontingensek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások vagy egyéb különleges közösségi importszabályozás hatálya alá nem tartozó behozatalának közös szabályairól szóló, 1994. március 7-i 517/94/EK tanácsi rendeletre (1) és különösen annak 5. cikke (2) bekezdésére,
mivel:
(1)
Az 517/94/EK rendelet éves keretmennyiségeket állapít meg bizonyos, Montenegróból, Koszovóból (2) és Észak-Koreából származó textiltermékekre.
(2)
2007. január 1-jén az Európai Unió két új tagállammal, Romániával és Bulgáriával bővül. A csatlakozási okmány 6. cikkének (7) bekezdése előírja, hogy a Közösség által a textil- és ruházati termékek behozatalára vonatkozóan alkalmazott mennyiségi korlátozásokat az új tagállamok Közösséghez történő csatlakozására való tekintettel ki kell igazítani. A bizonyos textiltermékeknek harmadik országokból a kibővített Közösségbe történő behozatalára vonatkozó mennyiségi korlátozásokat következésképpen ki kell igazítani annak érdekében, hogy a két új tagállamba történő behozatalt is tartalmazzák. Ez szükségessé teszi az 517/94/EK rendelet egyes mellékleteinek módosítását.
(3)
Annak elkerülése érdekében, hogy a Közösség bővítése korlátozó hatást gyakoroljon a kereskedelemre, célszerű a mennyiségek módosításánál olyan módszert alkalmazni, amely az új kontingensmennyiségek megállapításánál figyelembe veszi a két új tagállam szokásos behozatalát. Egy olyan képlet, amely a harmadik országokból a legutóbbi három évben a két új tagállamba irányuló behozatal átlagán alapul, megfelelően tükrözi az időbeli ingadozásokat. Abból kifolyólag, hogy Montenegró 2006. június 3-án függetlenné vált, a Bizottság nem rendelkezik külön adatokkal egyrészt a Montenegró és Koszovó, másrészt a Montenegró és az új tagállamok közötti kereskedelmi forgalomról. Ezért az új kontingensmennyiségek megállapításához a legmegfelelőbb kritérium a két új tagállam népességi aránya volt. Ez az érték mindkét esetben növekedési aránnyal egészült ki.
(4)
Az 517/94/EK rendelet III. B., IV. és VI. mellékletét ezért módosítani kell, hogy tartalmazzák a 2007. évben alkalmazandó kontingensek listáját. A 2007. évi kontingensek felosztására vonatkozó részletes szabályokat az 517/94/EK rendelet alapján a 2007. évre megállapított textilkontingensek kezeléséről szóló 1785/2006/EK bizottsági rendelet (3) határozza meg.
(5)
Az 517/94/EK rendelet valamennyi rendelkezésének vonatkoznia kell az új tagállamokba irányuló behozatalra is. Az 517/94/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak az 517/94/EK rendelet 25. cikkével létrehozott, textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
Az 517/94/EK rendelet III. B., IV. és VI. melléklete helyébe e rendelet melléklete lép.
2. cikk
Ez a rendelet 2007. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 4-én.